**Aprilie-și trimite solii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Privesc pe geam cum înfloresc magnolii

Și soarele cu palma le sărută,

Aprilie-și trimite mândru solii

Cu flori albastre prinse la ținută.

Eu te aștept să mai aduci culoare

În primăvara asta mofturoasă

Și să mă lași pe trupul tău de floare

Să-mi construiesc din versuri albe casă.

La vară când mă va topi căldura

Din umbra sânilor să gust răcoarea

Să-mi liniștească visele și gura

Când spre lagună descifrez cărarea.

- Hai, dă-mi adresa ta şi spune-mi unde

Să îţi trimit un plic cu maci albaştri

Sau fluturi albi şi-n câteva secunde

Să-nmugurească cerul pe pilaştrii

Din faţa casei tale unde luna

Îşi rotunjeşte chipul în oglindă

De parc-ar şti deja că-ntotdeauna

Scânteia e destul şi-o să se-aprindă

De pasiune buzele tăcute

De prea mult timp. Iubite, spune-mi, solii

Mi-or trece pragul câteva minute

Să-mi umple sanctuarul cu magnolii?

Ioan Grigoraș Liliana Trif